b"\n_START_ARTICLE_\nEscut de Catalunya\n_START_SECTION_\nSenyal comtal i reial\n_START_PARAGRAPH_\nEl senyal de les barres vermelles \xe2\x80\x93t\xc3\xa8cnicament, pals\xe2\x80\x93 \xc3\xa9s inicialment un s\xc3\xadmbol her\xc3\xa0ldic dels comtes de Barcelona. Va convertir-se despr\xc3\xa9s en el senyal her\xc3\xa0ldic personal i familiar dels reis d'Arag\xc3\xb3 i comtes de Barcelona des d'Alfons el Cast fins a Ferran II el Cat\xc3\xb2lic. Tanmateix, sense deixar de ser un s\xc3\xadmbol personal i familiar, amb el temps esdevingu\xc3\xa9 un s\xc3\xadmbol territorial de cada un dels estats de la Corona d'Arag\xc3\xb3. Quan s'extingeix el Casal de Barcelona el 1410, la nova dinastia dels Trast\xc3\xa0mara, d'origen castell\xc3\xa0, adopta el s\xc3\xadmbol de la dinastia anterior. _NEWLINE_A partir dels reis de la Casa d'\xc3\x80ustria el s\xc3\xadmbol her\xc3\xa0ldic personal del rei canvia passant a ser format per una acumulaci\xc3\xb3 dels emblemes dels regnes sota el domini d'aquests. D'aquesta manera, a l'escut dels reis posteriors als Reis Cat\xc3\xb2lics hi ha, entre altres, el senyal quadribarrat, convertit definitivament en s\xc3\xadmbol territorial. Amb els \xc3\x80ustria a cada un dels estats de la Corona d'Arag\xc3\xb3 els Quatre Pals continuen essent el s\xc3\xadmbol de les institucions que representen el poder reial, \xc3\xa9s a dir l'autoritat suprema._NEWLINE_Han estat for\xc3\xa7a reprodu\xc3\xafdes algunes citacions que demostren la territorialitzaci\xc3\xb3 dels Quatre Pals en el Principat. Per exemple, el 1396 la reina aragonesa Maria de Luna diu al Parlament General de Barcelona \xc2\xabque les galeres no portin altres banderes, cendals o panyos que els del comtat de Barcelona, o sigui, nom\xc3\xa9s barres grogues i vermelles\xc2\xbb. I el 1406 Mart\xc3\xad I l'Hum\xc3\xa0 recorda que quan Jaume el Just va enviar el seu fill Alfons a la conquesta de Sardenya li digu\xc3\xa9: \xc2\xabfill, jo us d\xc3\xb3 la bandera nostra antiga del principat de Catalunya\xc2\xbb. No obstant, aquesta vinculaci\xc3\xb3 no \xc3\xa9s sols per Catalunya, sin\xc3\xb3 que als altres territoris de la Corona, amb la mateixa monarquia, la vinculaci\xc3\xb3 era la mateixa i estaven en peu d'igualtat."